དེར་བརྟེན།ང་ཚོའི་གདན་ས་ཁག་གི་ནང་ལ་སྤོ་ལོའི་རུ་ཁག་བཙུགས་ནས།ལོ་ལྟར་ཕན་ཚུན་རྩེད་འགྲན་བྱེད་ཐུབ་ན།དེས་ངོ་མ་སྤྱི་ཚོགས་ལ་ཕན་གྱི་རེད་ལ།སྤོ་ལོ་རྩེད་འགྲན་པ་ཕུལ་བྱུང་རྣམས་རིམ་བཞིན་རྒྱལ་སྤྱིའི་ནང་ལ་བཞུགས་ནས།བོད་ཀྱི་མིང་གྲགས་ལ་ཕན་པ་ཡོང་སྲིད།སྔོན་མ་ལོ་རྒྱུས་ནང་ལ་འཇང་དགུན་ཆོས་ཅེས་གདན་ས་ཁག་གི་དགེ་བཤེས་རྣམས་འཇང་ལ་འཛོམས་ནས་རྩོད་པ་བྱེད་སྲོལ་ཡོད།ད་ནས་ང་ཚོས་འཇང་དབྱར་རྩེད་ཅེས་དབྱར་ཁ་རིས་མེད་ཀྱི་གདན་ས་ཁག་ཕན་ཚུན་སྤོ་ལོ་རྩེད་འགྲན་བྱེད་པའི་སྲོལ་ཞིག་འཛུགས་ཐུབ་ན་ཤིན་དུ་བཟང་སྙམ།གདན་སའི་སྤོ་ལོའི་རུ་ཁག་གི་མཚན་སྙན་རྒྱས་དུས།གདན་ས་དེ་ལ་ཆོས་ཞུགས་བྱེད་མཁན་ཡང་མང་དུ་འགྲོ་གི་རེད།གཙོ་བོ་གདན་ས་དེར་ཞུགས་པའི་རྒྱུ་མཚན་འཕར་མ་ཞིག་ཡོད།ཨ་རིའི་སློབ་ཆེན་ཧར་ཝ་ཊི་དང་།ཡལ་ལ་སོགས་ལ་སྤོ་ལོའི་རུ་ཁག་ཡོད་པ་དང་།དེ་དག་གིས་སློབ་ཆེན་གྱི་མཚན་སྙན་དང་དཔལ་འབྱོར་འདུ་འགོད་ལ་ཞབས་འདེགས་རླབས་པོ་ཆེ་སྒྲུབ་བཞིན་ཡོད།